作者:湯舜民
標題:梁州・圖得些風月情長沾肺腑，贏得些是非塵不到襟裾。分明記得經行處。
內容:躡蒼梧衝飛綵鳳，扣扶桑撼動金烏，登雁宕驚潛木客，涉龍門嘯起天吳。又不比悠悠泛一葉黃蘆，飄飄跨兩足青鳧。散誕似李元貞松陰內幹祿求名，逍遙似趙師雄梅花下開樽按舞，廓落似淳于棼槐柯上架室安居。遮莫五湖，四瀆。釣竿直拂珊瑚樹，天地闊渺無路。撞入仙翁白玉壺，知他是紫府也那清都。